Australiese Ope: Edmund skok Anderson | Maroela Media
Kevin Anderson – uitgeskakel (Twitter @Kevin Anderson)
Hy het met 6-7 (7-4), 6-3, 3-6, 6-3, 6-4 teen die Brit Kyle Edmund verloor.
Edmund, wat 49ste op die wêreldranglys is, is Brittanje se tweede beste mansspeler naas die beseerde Andy Murray en is, net soos Anderson, ook in Johannesburg gebore. Sy ouers het na Brittanje verhuis toe hy net drie jaar oud was.
Anderson, wat in die eindstryd van verlede jaar se Amerikaanse Ope deur Rafael Nadal geklop is en in verlede week se eindstryd van die toernooi in Pune, Indië, gespeel het, se kanon-afslane het weer die kol getref.
Hy het 35 kishoue teenoor Edmund se 11 geslaan en net twee dubbelfoute teenoor Edmond se vyf begaan. Maar Edmund was meer bestendig in die marathonstryd wat vier ure geduur het.
Edmund kom in die tweede ronde teen Denis Istomin van Oezbekistan te staan wat die Fransman Pierre-Hugues Herbert uitgeskakel het.
Anderson se nederlaag was die eerste van ŉ paar skokke op die eerste oggend nadat die veteraan Venus Williams met 6-3, 7-5 deur Belinda Becic van Switserland uitgeskakel is. Dit is die eerste keer sedert 1997 (21 jaar gelede) dat een van die Williams-susters nie die tweede ronde kon haal nie. Bygesê, jonger suster Serena speel nie, vanweë die geboorte van haar eersteling verlede jaar.
Die Amerikaner, Coco Vandeweghe is met 7-6 (7-4), 6-2 deur Timea Babos (Hongarye) uitgeskakel en Sloane Stephens (VSA), die Amerikaanse Ope-kampioen, is met 2-6, 7-6 (7-2), 6-2 deur Zhang Shuai van China verras.